**ՄԱՍԻՍԻ ՔԱՂԱՔԱՊԵՏ ԴԱՎԻԹ ՀԱՄԲԱՐՁՈՒՄՅԱՆԻ ՇՆՈՐՀԱՎՈՐԱԿԱՆ ԽՈՍՔԸ ՄԱՅՐՈՒԹՅԱՆ ԵՎ ԳԵՂԵՑԿՈՒԹՅԱՆ ՏՈՆԻ ԱՌԹԻՎ**

Սիրելի՛ մայրեր, քույրեր, դուստրեր,

Շնորհավորում եմ Սուրբ Մարիամ Աստվածածնի Ավետման տոնի և Մայրության ու գեղեցկության օրվա առթիվ:

Ըստ էության, տոնական օրերը ևս մեկ առիթ են գնահատելու և արժևորելու այն անուրանալի դերն ու առաքելությունը, որ ստանձնել ու կատարում եք դուք:

Եվ ձեր գործունեությունը չի սահմանափակվում այս կամ այն ոլորտում ունեցած ավանդով:

Դուք եք հայ օջախի հենասյուները, և ձեր ձեռքերում է նաև մեր երկրի ապագան, քանզի դուք եք դաստիարակում այն սերունդը, որին պիտի վստահել մեր վաղվա օրը:

Հարգելի՛ կանայք,

Այսօր՝ մեր երկրի համար դժվարին ժամանակաշրջանում, առավել մեծ է ձեր ուսերին դրված պատասխանատվությունը, որը տանում եք հայ կնոջը բնորոշ արժանապատվությամբ ու այն մեծ հավատով, որ այս դժվարությունները շուտով պատմություն կդառնան:

Տոնական այս օրն առանձնակի շնորհավորում եմ այն մայրերին, որոնց զավակներն այսօր պաշտպանում են մեր երկրի անվտանգությունը, ինչպես նաև բուժաշխատող կանանց, ովքեր օր ու գիշեր պայքարում են մարդկային կյանքերի համար:

Խոնարհվում եմ այն մայրերի առջև, ովքեր արժանացան «հերոսի մայր» կոչմանը:

Սիրելի՛ մայրեր, քույրեր, դուստրեր,

Մաղթում եմ կամք ու տոկունություն՝ դժվարություններին դիմակայելու համար, հույս ու հավատ՝ վաղվա օրվա նկատմամբ:

Թող մանկան ճիչով լցվի յուրաքանչյուր հայ օջախ, և սերն ու երջանկությունը իշխի բոլոր ընտանիքներում։